Աղթամարի բարձրաքանդակների մարդկանց և կենդանիների ֆիգուրաներում գոյություն ունեն համաչափության բացահայտ խախտումներ: Կենդանու կողքին պատկերված է մի քանի անգամ ավելի փոքր մարդկային ֆիգուրա: Եվ նույնիսկ մարդկային ֆիգուրաները համադրելիս՝ համոզվում ենք չափսերի խախտման մեջ: Առավելագույն արտահայտչականությամբ և էքսպրեսիայով հագեցած մարդկային ֆիգուրաների դիմագծերը դուրս են գալիս դեկորատիվության սահմաններից: Ու չնայած ֆիգուրաների՝ ընդհանուր առմամբ դեկորատիվ կառուցվածքին, նրանք ընկալվում են որպես խորը հոգեբանական կերպարներ: Կերպարի հոգեբանական հագեցվածությունն այս դեպքում հակադրվում է արտաքին դեկորատիվ ձևերին: